Arheologia otomană în România, tema unei conferințe internaționale co-organizată de Centrul de Studii Turce al Facultății de Istorie a UB
În perioada 9 și 10 iunie 2023, Centrul de Studii Turce al Facultății de Istorie a Universității din București co-organizează a doua ediție a conferinței internaționale cu titlul Arheologie otomană în Romania: Provocări, realități, perspective.
Evenimentul, găzduit de Universitatea de Vest din Timișoara, este organizat în parteneriat cu TIKA –  Agenția de Cooperare și Colaborare Turcă, Institutul de Arheologie „Vasile Pârvan” din București și UVT.  

Conferința cu titlul Arheologie otomană în Romania: Provocări, realități, perspective constă în prezentarea unor importante proiecte de cercetare în fostele teritorii ale imperiului din regiune. Pentru a onora gazda acestui eveniment, Universitatea de Vest, și statutul de capitală culturală, Timișoara otomană ocupă un loc central în dezbaterile acestei conferințe. Aspecte variate ale perioadei, de la lăcașuri de cult, la fortificații și utilizarea apei și până la cultură materială vor fi discutate de către arheologii invitați.

În cadrul evenimentului, vor susține comunicări științifice 20 de specialiști din universitățile, institutele de cercetare și muzeele de profil din România, Moldova, Ungaria, Bulgaria și Turcia. Conferința se va încheia cu o secțiune cu tema „Patrimoniul otoman din România – între uitare și cercetare”, din dorința de a trage un semnal de alarmă asupra situației existente în prezent și a modului în care moștenirea istorică otomană este asumată și valorificată de către autoritățile locale. 
De asemenea, vor fi dezbătute cazurile valorificării descoperirilor arheologice din Timișoara, precum  și cel al potențialului insuficient exploatat al Dobrogei, oferind soluții de marcare locală și promovare virtuală. 

Limba de comunicare a evenimentului este engleza.
În ultimii ani au fost publicate diverse lucrări dedicate patrimoniului arheologic otoman în România și au fost făcute importante descoperiri arheologice. În acest context bogat, evenimentul este o inițiativă unică în mediul academic românesc cu scopul de a încuraja dezbaterile între specialiștii din România și țările vecine. Prima ediție, desfășurată în luna octombrie 2017 la București, s-a bucurat de un real succes, interesul față de subiect fiind în continuă creștere. 

Programul detaliat al evenimentului poate fi consultat aici.
